CELEX: 62021TN0262
Language: el
Date: 2021-05-13 00:00:00
Title: Υπόθεση T-262/21: Προσφυγή της 13ης Μαΐου 2021 — Yanukovych κατά Συμβουλίου

12.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 278/54
            
         
      Προσφυγή της 13ης Μαΐου 2021 — Yanukovych κατά Συμβουλίου
      (Υπόθεση T-262/21)
      (2021/C 278/74)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Viktor Fedorovych Yanukovych (Ροστόφ επί του Ντον, Ρωσία) (εκπρόσωπος: B. Kennelly, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί την ακύρωση της αποφάσεως (ΚΕΠΠΑ) 2021/394 του Συμβουλίου, της 4ης Μαρτίου 2021, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (1), και του εκτελεστικού κανονισμού (ΕΕ) 2021/391 του Συμβουλίου, της 4ης Μαρτίου 2021, για την εφαρμογή του κανονισμού (ΕΕ) αριθ. 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (2) (στο εξής: πράξεις περί της ένατης κατά σειρά τροποποιήσεως ή κυρώσεις του 2021), κατά το μέτρο που οι πράξεις αυτές αφορούν τον προσφεύγοντα.
      Ο προσφεύγων ζητεί επίσης να καταδικασθεί το καθού στα δικαστικά έξοδα.
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ότι το Συμβούλιο δεν διακρίβωσε και δεν είχε τη δυνατότητα να διακριβώσει ότι οι αποφάσεις των ουκρανικών αρχών στις οποίες στηρίχθηκε προκειμένου να περιλάβει το όνομα του προσφεύγοντος στον κατάλογο ελήφθησαν κατά τρόπο διασφαλίζοντα τον σεβασμό των παρεχομένων βάσει του δικαίου της Ευρωπαϊκής Ένωσης θεμελιωδών δικαιωμάτων άμυνας και αποτελεσματικής δικαστικής προστασίας του προσφεύγοντος.
               
            
                  2.
               
               
                  Με τον δεύτερο λόγο προβάλλεται ότι το Συμβούλιο υπέπεσε, σε πλείονες περιπτώσεις, σε πλάνη εκτιμήσεως κρίνοντας ότι πληρούνταν τα κριτήρια για την καταχώριση του ονόματος του προσφεύγοντος στον κατάλογο των προσώπων σε βάρος των οποίων ισχύουν περιοριστικά μέτρα. Ειδικότερα, το Συμβούλιο δέχθηκε αποδεικτικό υλικό το οποίο προσκόμισε το Γραφείο του Ουκρανού Γενικού Εισαγγελέα χωρίς να το εξετάσει προσηκόντως και/ή χωρίς να λάβει υπόψη τις ανακρίβειες που ανέφερε ο προσφεύγων. Το Συμβούλιο όφειλε να προβεί σε επιπλέον ελέγχους και να ζητήσει πρόσθετα στοιχεία από τις ουκρανικές αρχές κατόπιν των παρατηρήσεων που υπέβαλε ο προσφεύγων και των απαλλακτικών στοιχείων που προσκόμισε, πλην όμως η έρευνα στην οποία προέβη των Συμβούλιο ήταν πιο περιορισμένης εκτάσεως από όσα απαιτούνταν. Κατά συνέπεια, δεν υπάρχουν αρκούντως βάσιμα πραγματικά στοιχεία για τις κυρώσεις του 2021.
               
            
                  3.
               
               
                  Με τον τρίτο λόγο προβάλλεται προσβολή των δικαιωμάτων ιδιοκτησίας του προσφεύγοντος, κατά το άρθρο 17, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον, μεταξύ άλλων, τα περιοριστικά μέτρα συνιστούν αδικαιολόγητο, μη αναγκαίο και δυσανάλογο περιορισμό των δικαιωμάτων αυτών, διότι: i) δεν υφίστανται στοιχεία περί του ότι δημόσιο χρήμα το οποίο προβάλλεται ότι υπεξαίρεσε ο προσφεύγων έχει μεταφερθεί εκτός Ουκρανίας· ii) τα εθνικά μέτρα εσωτερικής ισχύος που έλαβαν οι ουκρανικές αρχές είναι πρόσφορα και επαρκή, και iii) τα περιοριστικά μέτρα βρίσκονται σε ισχύ εδώ και επτά έτη, επιβλήθηκαν δε βάσει προκαταρκτικής έρευνας η οποία στην πραγματικότητα έχει αποβεί άκαρπη ή, τουλάχιστον, είναι εντελώς στάσιμη.
               
            
         (1)  ΕΕ 2021, L 77, σ. 29.
      
         (2)  ΕΕ 2021, L 77, σ. 2.